ಕೊಟ್ಟಿಗೆಯಲ್ಲೇ ಅಭ್ಯಾಸ.. ಇದು ಹಾಲು ವ್ಯಾಪಾರಿಯ ಮಗಳ ಜಡ್ಜ್ ಕನಸು ನನಸಾದ ಕಥೆ ರಾಜಸ್ಥಾನ: ಪರಿಶ್ರಮ, ಶೃದ್ಧೆಯಿಂದ ಏನು ಬೇಕಾದರೂ ಸಾಧಿಸಬಹುದು ಎನ್ನುವುದಕ್ಕೆ ಉದಯಪುರದ ಪ್ರತಾಪ್ನಗರ ನಿವಾಸಿ ಸೋನಲ್ ಶರ್ಮಾ 26 ಎನ್ನುವವರು ಮಾದರಿಯಾಗಿದ್ದಾರೆ. ಹಾಲು ವ್ಯಾಪಾರಿ ಖಯಾಲಿ ಲಾಲ್ ಶರ್ಮಾ ಅವರ ನಾಲ್ಕು ಮಕ್ಕಳಲ್ಲಿ ಸೋನಲ್ ಎರಡನೇ ಮಗಳು. ಕೇವಲ ಹಾಲು ವ್ಯಾಪಾರವನ್ನೇ ಅವಲಂಬಿಸಿರುವ ಈ ಕುಟುಂಬಕ್ಕೆ ನಾಲ್ಕು ಮಕ್ಕಳಿಗೂ ಉತ್ತಮ ಶಿಕ್ಷಣ ನೀಡುವುದು ದೊಡ್ಡ ಸವಾಲೇ. ಈ ಎಲ್ಲಾ ಸವಾಲುಗಳ ಮಧ್ಯೆಯೇ ಸೋನಲ್ 2018ರ ಆರ್ಜೆಎಸ್ Rajasthan Judicial Service ಪರೀಕ್ಷೆಯಲ್ಲಿ ಮೊದಲ ಪ್ರಯತ್ನದಲ್ಲಿಯೇ ನ್ಯಾಯಾಧೀಶರಾಗಲು ಅರ್ಹತೆ ಪಡೆದಿದ್ದಾರೆ. ಸೋನಲ್ ಅವರು ಪರೀಕ್ಷೆ ಸಲುವಾಗಿ ಎಂದೂ ಕೋಚಿಂಗ್ ಕೇಂದ್ರಕ್ಕೆ ಹೋಗಿ ಕಲಿತವರಲ್ಲ, ಇನ್ನು ಟ್ಯೂಷನ್ ಹಣವನ್ನ ತಂದೆಗೆ ಭರಿಸಲಾಗುವುದಿಲ್ಲ ಎಂದು ಅತ್ತ ಮುಖ ಕೂಡ ಮಾಡಿದವರಲ್ಲ. ಕೇವಲ ಮನೆ ಸಮೀಪದ ಲೈಬ್ರರಿಯ ಬಳಕೆಯಿಂದ ಹಾಗೂ ತನಗೆ ಸಿಗುತ್ತಿದ್ದ ಅಲ್ಪ ಸವಲತ್ತುಗಳಿಂದಲೇ ಈ ಸಾಧನೆ ಮಾಡಿ ಯುವ ಜನತೆಗೆ ಮಾದರಿಯಾಗಿದ್ದಾರೆ. ಸೋನಲ್ ಅವರು ಪ್ರತಿದಿನ ಮುಂಜಾನೆ 4 ಗಂಟೆಗೆ ಎದ್ದು, ತಮ್ಮ ಮನೆಯಲ್ಲಿರುವ ಹಸುಗಳ ಕೊಟ್ಟಿಗೆಗಳನ್ನು ಶುಚಿಗೊಳಿಸಿ, ತಂದೆಗೆ ಹಾಲು ಕರೆಯಲು ಸಹಾಯ ಮಾಡಿ, ಬಳಿಕ ಆ ಹಾಲನ್ನು ಮನೆಮನೆಗೆ ತೆರಳಿ ಮಾರುತ್ತಿದ್ದರು. ಸೈಕಲ್ ತುಳಿದೇ ಕಾಲೇಜಿಗೆ ಹೋಗುತ್ತಿದ್ದ ಅವರು ದುಬಾರಿ ಪುಸ್ತಕಗಳನ್ನು ಕೊಂಡು ಓದಲಾಗದ ಕಾರಣ, ಹೆಚ್ಚಿನ ಸಮಯವನ್ನು ಗ್ರಂಥಾಲಯದಲ್ಲಿ ಕಳೆದು ಪರೀಕ್ಷೆಗೆ ಬೇಕಾದ ಟಿಪ್ಪಣಿ ತಯಾರಿಸಿಕೊಳ್ಳುತ್ತಿದ್ದರು. ಇತ್ತೀಚೆಗೆ ಡಿಸೆಂಬರ್ 22ರಂದು ಸೋನಲ್ ಅವರು ಬಿಎಎಲ್ಎಲ್ಬಿ Bachelor of Legislative Law ಮತ್ತು ಎಲ್ಎಲ್ಎಮ್ Latin Legum Magister ಪರೀಕ್ಷೆಗಳಲ್ಲಿ ಅಗ್ರಸ್ಥಾನ ಪಡೆದಿದ್ದು, ಎಮ್ಎಲ್ಎಸ್ಯ ಕಾನ್ವಕೇಶನ್ ಸಮಾರಂಭದಲ್ಲಿ 3 ಚಿನ್ನದ ಪದಕಗಳನ್ನು ಪಡೆದುಕೊಂಡಿದ್ದಾರೆ. ಆರ್ಜೆಎಸ್ ಪರೀಕ್ಷೆಯ ಫಲಿತಾಂಶ ನವೆಂಬರ್ 2019ರಲ್ಲಿಯೇ ಘೋಷಿಸಲಾಗಿತ್ತು. ಆದರೆ ಕೇವಲ 1 ಅಂಕ ಕಡಿಮೆಯಾದ ಕಾರಣ ಸೋನಲ್ರನ್ನ ಅರ್ಹರ ಪಟ್ಟಿಯಿಂದ ಕೈಬಿಡಲಾಗಿತ್ತು. ಅಲ್ಲದೇ ವೇಯ್ಟಿಂಗ್ ಲಿಸ್ಟ್ನಲ್ಲಿ ಸೇರಿಸಲಾಗಿತ್ತು. ಆದರೆ ಆಯ್ಕೆಯಾದವರ ಪೈಕಿ 7 ಅಭ್ಯರ್ಥಿಗಳು ಹಾಜರಾಗದ ಕಾರಣ ಸೋನಲ್ ಈ ವರ್ಷ ಸೆಪ್ಟೆಂಬರ್ನಲ್ಲಿ ಹೈಕೋರ್ಟ್ಗೆ ರಿಟ್ ಸಲ್ಲಿಸಿದ್ದರು. ಅಂತಿಮವಾಗಿ ಖಾಲಿ ಇರುವ ಸ್ಥಾನಗಳ ಭರ್ತಿಯಲ್ಲಿ ಸೋನಲ್ ಕೂಡ ಆಯ್ಕೆಯಾಗಿದ್ದಾರೆ ಎಂದು ಅವರ ಗೈಡ್ ತಿಳಿಸಿದ್ದಾರೆ. ತನ್ನ ಸಾಧನೆಯ ಬಗ್ಗೆ ಖುಷಿ ಹಂಚಿಕೊಂಡಿರುವ ಸೋನಲ್ ನನ್ನ ಪೋಷಕರು ನಮಗೆ ಶಿಕ್ಷಣ ನೀಡಲು ತುಂಬಾ ಕಷ್ಟಪಡುತ್ತಿದ್ದಾರೆ. ನನ್ನ ತಂದೆ ಬೆಳಿಗ್ಗೆ 4 ಗಂಟೆಯಿಂದ ರಾತ್ರಿ 12ರ ತನಕ ವಿಶ್ರಾಂತಿ ಪಡೆಯದೇ ಕೆಲಸ ಮಾಡುತ್ತಾರೆ. ಇನ್ಮುಂದೆ ನಾನು ಅವರಿಗೆ ಉತ್ತಮ ಜೀವನ ನೀಡಲು ಪ್ರಯತ್ನಿಸುತ್ತೇನೆ ಎಂದಿದ್ದಾರೆ. ಸೋನಲ್ ಅವರು ಆರ್ಜೆಎಸ್ ಪರೀಕ್ಷೆಯ ಸಿದ್ಧತೆಯ ಸಮಯದಲ್ಲಿ ದನದ ಕೊಟ್ಟಿಗೆಯ ಮೂಲೆಯಲ್ಲಿ ಕುಳಿತು ಅಧ್ಯಯನ ಮಾಡುತ್ತಿದ್ದರು. ಖಾಲಿ ಎಣ್ಣೆ ಡಬ್ಬಗಳ ಮೇಲೆಯೇ ಪುಸ್ತಕಗಳನಿಟ್ಟು ಓದುತ್ತಿದ್ದರು ಎನ್ನಲಾಗಿದೆ. ಈ ಎಲ್ಲಾ ಪರಿಶ್ರಮಗಳ ಫಲ ಇಂದು ಅವರ ಕೈಯಲ್ಲಿದೆ.